Job (Šarić)/Glava 24.
1 Zašto Svemoćni nije odredio kaznena vremena? Zašto vjernici njegovi ne gledaju sudbenih dana njegovih? 

2 Međe se pomiču, stada se otimaju i gone se na pašu; 

3 Sirotama odgone magarca; u zalogu uzimaju goveče udovici; 

4 Siromahe odbijaju s puta, i tko je god bijedan u zemlji, skriva se. 

5 Eto, kao divlji magarci u pustinji izlaze oni na posao svoj, da traže hranu sebi; pustinja im daje kruh za djecu; 

6 Na polju kose sijeno, pabirče u vinogradu zlikovčevu; 

7 Bez haljina noćuju goli, na zimi nemaju pokrivala; 

8 Okisnu od dažda u gori, bez krova privijaju se k stijeni. 

9 Od prsiju materinih trgaju siroče, siromaha tlače pljenidbom; 

10 Hodaju goli, bez haljina, i gladni vuku snopove; 

11 U svojim zidinama cijede ulje, grožđe u kacama gaze, a žeđaju. 

12 Stenju pod bjesnilom ljudskim, viče duša ranjenih na smrt, a Bog ne pazi nikad na sramotu. 

13 Drugi su kod neprijatelja svjetlosti, ne poznaju putova njezinih i ne ostaju na stazama njezinim. 

14 Zorom ustaje krvnik, ubija uboge i siromahe, lupež se vuca okolo po noći. 

15 Oko preljubočinca očekuje sumrak, misli: nijedno me oko ne vidi, i skriva lice svoje. 

16 U mraku provaljuju u kuće, a obdan se zaključavaju, neće da što znaju za svjetlost; 

17 Jer je jutro njima svima jedna groza, vrijeme, kad se može vidjeti, smrtna strahota. 

18 Neka propadne na površini vode! Neka je u zemlji prokleta baština njegova! Neka ne udari više nikada stazom vinogradskom! 

19 Kao što suha žega siše vodu snježnu: tako podzemni svijet zlikovce. 

20 Neka ga zaboravi utroba materina. Neka se crvi naslađuju na njemu. Neka ga se ne spominje nikada! Kao drvo skršit će se zloća. 

21 Neka se združi s neplodnom, koja ne rađa, on, koji ne učini ništa dobro udovici! 

22 Ipak daje moć njegova dug život silnicima; on ustane opet, makar se više nije uzdao u život. 

23 Dadne mu u što će se pouzdati, biva poduprt, oči su njegove na putovima njihovim, 

24 Uzviše se - zamalo, pa ih više nema; padaju, prolaze kao sve; odreže ih se kao vrhove klasja. 

25 Ili zar nije tako? Tko će me utjerati u laž? Tko će pokazati moj govor kao ništav? 

Job (Šarić)